DA Den Europæiske Unions Tidende CE 84/386

(2004/C 84 E/0449)

SKRIFTLIG FORESPØRGSEL E-0391/04

af Alexander de Roo (Verts/ALE) til Kommissionen

(12. februar 2004)

Om: Hårfarve og kræftrisiko

Mange kvinder over 45 år og et voksende mindretal af mænd over 45 år farver deres hår permanent. Ny amerikansk forskning (publiceret i American Journal of Epidemiologi, januar 2004) viser, at kvinder, der er begyndt at farve deres hår inden 1980, har en 40 % større risiko for at få non-Hodgkin, en form for lymfekræft.

I 2002 konstaterede amerikanske forskere (University of Southern California) allerede, at regelmæssig farvning af håret medfører en dobbelt så høj risiko for blærekræft. Hårfarve forårsager også flere tilfælde af livmoderkræft hos kvinder.

Giftige kemiske stoffer, som para-phenylendiamin (PPD) og tetrahydro-6-nitroquinoxalin er formodentlig årsagen til denne form for kræft.

Er Kommissionen ikke enig i, at de anførte farlige stoffer ikke må findes i forbrugerartikler som hårfarve?

Hvordan går det med den forskning, som Den Videnskabelige Komité for Kosmetiske Produkter skal foretage ifølge Kommissionens svar på en skriftlig forespørgsel fra Torben Lund (E-2881/01 (1))?

Svar afgivet på Kommissionens vegne af Erkki Liikanen

(29. marts 2004)

Med henvisning til de oplysninger, som findes i svaret på skriftlig forespørgsel E-2881/01 af Torben Lund, er der iværksat følgende aktioner og foranstaltninger på to niveauer:

Den Videnskabelige Komité for Kosmetiske Produkter og andre Forbrugsvarer end Levnedsmidler (SCCNFP):

Den 27. februar 2002 vedtog SCCNFP et diskussionsdokument, som blev lagt ud på webstedet for Kommissionens Generaldirektorat for Sundhed og Forbrugerbeskyttelse. Interesserede blev opfordret til at fremsætte bemærkninger hertil. Den 4. juni 2002 vedtog komitéen en strategi for test af hårfarvemidler, »A strategy for testing hair-dye cosmetic ingredients for their potential genotoxicity/mutagenicity.« Dette dokument blev fulgt op af en udtalelse den 17. december 2002, som ajourførte grundkravene på området: »Basic requirements for toxicological dossiers to be evaluated by the SCCNFP«.

Virksomhederne skal indsende dokumenter, der skal stemme overens med ovennævnte principper og retningslinjerne på området, »Notes of Guidance for testing of cosmetic ingredients for their safety evaluation«. Disse retningslinjer blev revideret for femte gang den 20. oktober 2003.

Risikostyring:

I 2003 drøftede Kommissionen, medlemsstaterne og repræsentanter for både forbrugere og industri strategien for en systematisk evaluering af hårfarvemidler i relation til de offentliggjorte rapporter om en mulig forbindelse mellem permanent anvendelse af hårfarve og blærekræft. Strategien blev vedtaget i juli 2003 og offentliggjort på webstedet for Kommissionens Generaldirektorat for Erhvervspolitik. Hovedelementet i strategien er en gradvis, reguleret tilgang, hvor industrien inden for visse frister skal indsende dokumentation om farvemidlernes sikkerhed, som så skal evalueres af SCCNFP. Aktioner og frister for farvemidler, hvis sikkerhed skal bedømmes alene eller i kombination med andre, fremgår af den offentliggjorte strategi. Strategiens overordnede formål er at regulere anvendelsen af stoffer såsom hårfarveingredienser på grundlag af de seneste videnskabelige resultater.

Stoffer, om hvilke der ikke er indsendt dokumentation til SCCNFP med henblik på risikoevaluering, vil blive forbudt med øjeblikkelig virkning, mens stoffer, der findes dokumentation om, vil blive evalueret på et senere tidspunkt. Kommissionen har nu indledt en høring af medlemsstaterne med henblik på at få indført et forbud mod mere end 100 stoffer, som skal opføres på en første liste, og for hvilke der ikke var indsendt sikkerhedsdokumentation inden udgangen af september 2003. Denne foranstaltning vil blive vedtaget i henhold til komitologiproceduren. For stoffer, for hvilke der foreligger dokumentation, er der fastsat en frist, nemlig juli 2005, inden for hvilken den skal ajourføres i overensstemmelse med SCCNFP's nyeste krav. En frist for indsendelse af tester af kombinationer af stoffer, som skal være en virkelighedstro simulation af forbrugernes eksponering, vil blive fastsat efter høring af medlemsstaterne.

De to stoffer, som det ærede medlem nævner, nemlig para-phenylendiamin og tetrahydro-6-nitroq-uinoxalin, er også omfattet af strategien. Der foreligger dokumentation for disse to stoffer, og ajourført dokumentation, der opfylder SCCNFP's nyeste krav, skal være indsendt senest inden udgangen af juli 2005.

Med hensyn til den nylige undersøgelse, der er offentliggjort i American Journal of Epidemiology (2), konkluderede forfatterne, at de havde fundet »en øget risiko for non-Hodgkins lymfom hos kvinder, som begyndte at bruge mørke hårfarvemidler før 1980, men ikke hos kvinder, som begyndte efter dette tidspunkt. Yderligere undersøgelser, der skal indhente lignende oplysninger om eksponering, er nødvendige for at fastslå, om vores resultater med hensyn til anvendelse af hårfarve før 1980 også gælder for andre populationer.« Kommissionen vil gennemgå litteraturhenvisningerne i alle publikationer, som sætter forbindelse mellem brug af hårfarve og forskellige former for kræft, og sende resultatet til SCCNFP, så komitéen kan analysere det og fremsætte helhedsorienterede henstillinger.

(1) EFT C 115 E af 16.5.2002, s. 185.

(2) Zhang Y, Holford TR, Leaderer Β et al. Hair-coloring products use and risk of Non-Hodkin's Lymphoma: A population-based case-control study in Connecticut. Am J Epidemiol 2004;159:148-154.